Wakeb wal xajaw tuꞌ,
max chekontek Dios cham ángel Gabriel bay conob Nazaret,
yul yet Galilea.
Max ulicꞌ bay jun ix kꞌopoj,
cꞌamtocꞌal winak chi kꞌumej,
chi yik María.
A jun ix tuꞌ,
ayxa is trato yetok jun winak chi yik José,
yinatil rey David.
Max octok jun ángel tuꞌ bay ayicꞌ ix,
max yalon bay ix axca tiꞌ:
—Tzalojan,
ayoc Cham Jajawil Dios etok.
Yelcꞌal miman is watxꞌcꞌulal Cham max yakꞌ ayach,
ẍi.
A yet max yilon oc ix yin jun ángel tuꞌ,
max cꞌayaj cꞌul ix.
Max naobtanen ix tzet max yal tuꞌ.
Max lajwi tuꞌ,
max yalon pax bay ix axca tiꞌ:
—María,
manchak ach xiwi,
yujtol xiwil watxꞌcꞌulal Dios max txꞌox ayach.
A tinaniꞌ,
ok pitzcꞌoj aj jun winak unin en,
cax ok akꞌ yik Jesús.
Caw mimek winak ok yun yelocok.
Ok binajok tol Cꞌajol Cham Axacꞌal Ocok.
A Cham Dios Jajawil tuꞌ ok aon oc e reyalok,
cax ok occan qꞌuexelok cham rey David,
cham is yichmam.
Aꞌ ok oc e Yajawilok ayex israel ex tiꞌ yin tojbalkꞌinal.
Cꞌam bakꞌin ok lajwok jun yopiso tuꞌ,
ẍi jun ángel tuꞌ bay ix:
—¿Palta tzet ok yun jeon jun chal tuꞌ?
Ayin tiꞌ cꞌamto wetbi,
ẍi ix bay.
—A Cham Espíritu Santo ok jay eban.
Axa yipalil Cham Axacꞌal Ocok ok ayol eban axca junok asun.
Yuj tuꞌ xan a jun unin ok aljok tuꞌ,
yetcꞌal Dios yayji.
Ok binajok tol Cꞌajol Dios.
A ecan Elizabet,
caw wal ixnamxa,
palta ok aljok jun is winak unin.
Chi yal eb anima tol cꞌam bakꞌin chi jay junok yuneꞌ,
palta wakebxa xajaw yoc unin yin xal tinaniꞌ.
Yujtol masanilcꞌal tzet yetal chi jeꞌ yuj Dios,
ẍi jun ángel tuꞌ bay ix.
—Chekbej Cham Jajawil wayji;
yuj tuꞌ,
yunokab axca max al tuꞌ,
ẍi ix bay.
Max lajwi tuꞌ,
axa toj jun ángel tuꞌ.